**MI-E DOR SĂ NU-MI MAI FIE DOR**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e dor să nu-mi mai fie dor,

Dar dorul meu nu are leac

În roşul florilor de mac

Sau în oglinda vreunui lac…

Mi-e tare dor…

De când pe tine te ador,

Nu-mi trece dorul nici muncind,

Nici trup şi minte odihnind.

Adorm şi mă trezesc tânjind…

Mereu mi-e dor…

Iubesc şi vreau să nu mai mor.

Singurătatea mi-e prăpăd,

Când pleci, trăiesc să te revăd

Şi-mi este dor şi când te văd,

Mi-e tot mai dor…

Mă arde doru-nfiorător,

Sunt sclav marcat cu fieru-ncins -

Dorul de tine m-a învins,

În mine-olimpic s-a aprins

Nemuritor!